Euroopa parlamendi ja nõukogu otsus nr 292/97/EÜ,

19. detsember 1996,

selliste siseriiklike õigusaktide säilitamise kohta, millega keelatakse teatavate lisaainete kasutamine teatavate toiduainete valmistamisel

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 100a,

võttes arvesse nõukogu 21. detsembri 1988. aasta direktiivi 89/107/EMÜ toiduainetes lubatud lisaaineid käsitlevate liikmesriikide õigusaktide ühtlustamise kohta, [1] eriti selle artiklit 3a,

võttes arvesse komisjoni ettepanekut, [2]

võttes arvesse majandus- ja sotsiaalkomitee arvamust, [3]

toimides asutamislepingu artiklis 189b sätestatud korras [4]

ning arvestades, et:

lisaaineid käsitlevate eeskirjade ühtlustamine ei tohiks mõjutada liikmesriikides 1. jaanuaril 1992 kehtivate sätete kohaldamist, mis keelavad teatavate lisaainete kasutamise teatavates toiduainetes, mida peetakse traditsioonilisteks ja mida toodetakse nende territooriumil;

traditsiooniliseks peetavate toiduainete nimekiri tuleb koostada liikmesriikide poolt enne 1. juulit 1994 komisjonile saadetavate teatiste alusel; siiski tuleb arvesse võtta ka uute liikmesriikide poolt pärast nimetatud kuupäeva saadetud teatisi;

käesoleva otsuse üldeesmärgiks ei ole siiski määratleda toiduainete traditsioonilist iseloomu; esmajoones ei määra nende toodete traditsioonilist iseloomu pelk keeld neis lisaaineid kasutada;

sellest hoolimata tuleb võtta arvesse, kui oluline on 1. jaanuaril 1992 kehtiv siseriiklik õiguslik keeld kasutada teatud lisaainekategooriaid toiduainete tootmispraktikas üldiselt; teatud tootmismeetodite eriomadusi tuleb säilitada; enne kui antakse luba teatud lisaainekategooriate keelu säilitamiseks, tuleb arvesse võtta neid tooteid puudutavate kommertstehingute head tava ja tarbijate huvisid;

toote tunnistamine traditsiooniliseks tooteks, mille suhtes liikmesriik võib säilitada oma siseriiklikud õigusaktid, ei tohi piirata vastavalt päritolunimetust ja eripärasertifikaate käsitlevate määruste (EMÜ) nr 2081/92 [5] ja (EMÜ) nr 2082/92 [6] sätete kohaldamist;

direktiiv 89/107/EMÜ ja eridirektiivid lubavad kasutada ainult niisuguseid lisaaineid, mis ei kahjusta inimese tervist; rahvatervise kaitse ei tohi seetõttu olla kriteeriumiks, mis tagab teatud lisaainete kasutamise keelamise teatavates toiduainetes, mida peetakse traditsioonilisteks;

põhimõtteliselt ei tohi teatud lisaainete kasutamise keelustamine põhjustada teiste direktiivi 89/107/EMÜ I lisa kohaselt samasse kategooriasse kuuluvate lisaainete diskrimineerimist ega tohi seega mõjutada ühenduse ühtlustamisprotsessi;

läbipaistvuse huvides tuleb kindlaks määrata, millise kategooria lisaainete kasutamise keelu millisesse kategooriasse kuuluvates toiduainetes liikmesriigid võivad säilitada direktiivist 89/107/EMÜ ja eridirektiividest 94/35 EÜ, [7] 94/36/EÜ [8] ja 95/2/EÜ [9] kõrvale kaldudes;

siseriiklike õigusaktide säilitamise luba või mistahes eeskiri märgistamise kohta, eristamaks neid tooteid muudest samalaadsetest toiduainetest, ei tohi ohtu seada asutamisvabadust ja kaupade vaba liikumist; traditsiooniliseks või mittetraditsiooniliseks peetavate sarnaste toiduainete vaba liikumine, turustamine ja tootmine kõikides liikmesriikides tuleb seetõttu säilitada vastavalt asutamislepingu sätetele,

ON VASTU VÕTNUD KÄESOLEVA OTSUSE:

Artikkel 1

Vastavalt direktiivi 89/107/EMÜ artiklile 3a ja kooskõlas selles sätestatud tingimustega võivad lisas loetletud liikmesriigid säilitada oma õiguses teatud lisaainekategooriate kasutamise keelu kõnealuses lisas loetletud toiduainete tootmisel.

Käesolevat otsust rakendatakse, ilma et see piiraks määruste (EMÜ) 2081/92 ja (EMÜ) 2082/92 kohaldamist.

Artikkel 2

Käesolev otsus on adresseeritud liikmesriikidele.

Brüssel, 19. detsember 1996

Euroopa Parlamendi nimel

president

K. Hänsch

Nõukogu nimel

eesistuja

S. Barrett

[1] EÜT L 40, 11.2.1989, lk 27. Direktiivi on muudetud direktiiviga 94/34/EÜ (EÜT L 237, 10.9.1994, lk 1).

[2] EÜT C 134, 1.6.1995, lk 20 ja EÜT C 186, 26.6.1996, lk 7.

[3] EÜT C 301, 13.11.1995, lk 43.

[4] Euroopa Parlamendi 16. jaanuari 1996. aasta arvamus (EÜT C 32, 5.2.1996, lk 21), nõukogu 18. juuni 1996. aasta ühine seisukoht (EÜT C 315, 24.10.1996, lk 4) ja Euroopa Parlamendi 23. oktoobri 1996. aasta otsus (EÜT C 347, 18.11.1996). Nõukogu 9. detsembri 1996. aasta otsus.

[5] EÜT L 208, 24.7.1992, lk 1. Määrust on muudetud 1994. aasta ühinemisaktiga.

[6] EÜT L 208, 24.7.1992, lk 9. Määrust on muudetud 1994. aasta ühinemisaktiga.

[7] EÜT L 237, 10.9.1994, lk 3.

[8] EÜT L 237, 10.9.1994, lk 13.

[9] EÜT L 61, 18.3.1995, lk 1.

--------------------------------------------------

LISA

TOOTED, MILLE PUHUL ASJAOMASED LIIKMESRIIGID VÕIVAD SÄILITADA TEATUD LISAAINEKATEGOORIATE KASUTAMISE KEELU

Liikmesriik | Toiduaine | Lisaainekategooria, mille kasutamiskeelu võib säilitada |

Saksamaa | traditsiooniline saksa õlu (Bier nach deutschen Reinheitsgebot gebraut) | kõik peale propellentide |

Kreeka | feta | kõik |

Prantsusmaa | traditsiooniline prantsuse leib | kõik |

Prantsusmaa | traditsioonilised prantsuse trühvlikonservid | kõik |

Prantsusmaa | traditsioonilised prantsuse teokonservid | kõik |

Prantsusmaa | traditsioonilised prantsuse hane- ja pardikonservid ("confit") | kõik |

Austria | traditsiooniline austria "Bergkäse" | kõik peale säilitusainete |

Soome | traditsiooniline soome "Mämmi" | kõik peale säilitusainete |

Rootsi, Soome | traditsioonilised rootsi ja soome puuviljasiirupid | värvained |

Taani | traditsiooniline taani "Kødboller" | säilitusained ja värvained |

Taani | traditsiooniline taani "Leverpostej" | säilitusained (peale sorbiinhappe) ja värvained |

Hispaania | traditsiooniline hispaania "Lomo embuchado" | kõik peale säilitusainete ja antioksüdantide |

Itaalia | traditsiooniline itaalia "Salame cacciatore" | kõik peale säilitusainete, antioksüdantide, maitse- ja lõhnatugevdajate ja pakendusgaaside |

Itaalia | traditsiooniline itaalia "Mortadella" | kõik peale säilitusainete, antioksüdantide, pH-regulaatorite, maitse- ja lõhnatugevdajate, stabilisaatorite ja pakendusgaaside |

Itaalia | traditsiooniline itaalia "Cotechino e zampone" | kõik peale säilitusainete, antioksüdantide, pH-regulaatorite, maitse- ja lõhnatugevdajate, stabilisaatorite ja pakendusgaaside |

--------------------------------------------------